
	[bookmark: nev]PALÁDI BERNADETT
detty0097@gmail.com
általános orvos
Osztatlan, 11. félév
Debreceni Egyetem
Általános Orvostudományi Kar
	
[bookmark: _GoBack]






Témavezető:
	Dr. Várvölgyi Tünde
egyetemi tanársegéd, DE OEC




Perifériás vér biomarkerek metasztatikus melanomában

A melanoma malignum előfordulási gyakorisága az elmúlt négy évtizedben világszerte jelentősen emelkedett. Metasztatikus melanoma esetén az immunellenőrzőpont-gátló, valamint a BRAF- plusz MEK-inhibitor terápiák alkalmazása ellenére a betegek több mint 50%-a 5 éven belül elhalálozik. A túlélési esély javítása érdekében egyre nagyobb az igény a perifériás vérből nyert, könnyen hozzáférhető, a relapszus korai detektálására alkalmas biomarkerekre, amik optimális esetben alkalmasak a terápia hatékonyságának követésére is, és prediktívek a túlélésre. Jelenleg nincs érvényes konszenzus a melanomás betegek követése során alkalmazandó perifériás vér tumormarker vonatkozásában.
Cél: A szérum S100B és a szérum LDH koncentráció diagnosztikus jelentőségét (relapszust előrejelző képességét) kívántuk vizsgálni a DE KK Bőrgyógyászati Klinikán kezelt melanomás betegek között.
Vizsgálatunkhoz 130 metasztatikus (kor: 64,52±11,24 év, N=76 férfi, N=54 nő), és 163 nem metasztatikus (kor: 62,39±14,35 év, N=88 férfi, N=75 nő) melanomás beteg adatait használtuk. A betegek követése során rendszeres időközönként történő laborvizsgálat leleteiből az S100B és LDH szérum koncentráció értékeket rögzítettük. A metasztázis jelenlétét vagy hiányát a vérvétel időpontjában szövettani és/vagy képalkotó vizsgálat támasztotta alá. A statisztikai analízisben az eloszlás vizsgálatakor a Shapiro-Wilk tesztet, két csoport átlagának összehasonlításához a Mann-Whitney tesztet használtuk, valamint Spearman rank korrelációelemzést alkalmaztunk.
Eredmények: A szérum S100B koncentráció átlagos értéke szignifikánsan magasabbnak (p<0,001) bizonyult a metasztázissal rendelkezők körében (0,40±1,02 µg/L), szemben azokkal, akiknél nem volt metasztázis a vérvétel időpontjában (0,07±0,24 µg/L). Hasonló tendencia mutatkozott az LDH átlagos értéke tekintetében is, (p=0,003; a metasztatikus betegeknél: 282,30±171,60 U/L nem metasztatikus betegeknél 231,41±59,69 U/L). A két csoport között korban (p=0,141) és nemben (p=0,363) nem volt szignifikáns különbség. Eredményeink összhangban vannak az irodalmi adatokkal.
Következtetés: A perifériás vér biomarkerek vizsgálata gyors, könnyen hozzáférhető és ismételhető, alkalmazásuk megoldást nyújthat a relapszus korai előrejelzésében, a terápia hatékonyságának megítélésében. Az LDH és az S100B alkalmasnak tűnik a melanomás betegek követésére, több marker együttes értékelése növelheti a diagnosztikus (relapszus előrejelzése) és a prognosztikus (túlélés predikciója) pontosságot.



